આજના પ્રચંડ ભૌતિકવાદના જમાનામાં ધાર્મિક શિક્ષણક્ષેત્ર વિશે આપને શું કહેવું છે? એ પ્રશ્નનો ઉત્તર આપતાં ચીમનભાઈ કહે છે, ‘જૈન ધર્મમાં ધાર્મિક શિક્ષણને ખૂબ જ મહત્વ આપવામાં આવ્યું છે; પરંતુ ખેદની વાત એ છે કે આજે સિનેમા, ટીવી, વિડિયો અને કમ્પ્યુટરના યુગમાં આપણી પાઠશાળાનાં બાળકોની સંખ્યા સતત ઘટતી જાય છે. અરે, કેટલાંક સ્થળે તો પાઠશાળા બંધ કરી દેવી પડે એવી સ્થિતિ ઊભી થઈ છે. આના કારણમાં ઊંડા ઊતરીએ તો જણાશે કે આ ગંભીર શિક્ષણના ઘોડાપુરમાં તણાતાં-તણાતાં આપણે આપણા ધર્મશિક્ષણને સમજી શક્યા નથી કે નથી આપણાં બાળકોને એની ઉપયોગિતા સમજાવી શક્યા. આપણાં બાળકોમાં ધાર્મિક શિક્ષણ પ્રત્યે રસ, રુચિ અને ઉત્સાહ જાગૃત થાય એવી કોઈ તકેદારી પણ આપણે કેળવી શક્યા નથી. ધર્મને આપણે ઉત્કૃષ્ટ મંગલરૂપ માનીએ છીએ, આલોક અને પરલોકનું કલ્યાણ કરનારો સમજીએ છીએ; પરંતુ આપણાં બાળકોના ધાર્મિક શિક્ષણના પ્રશ્ને આપણે એટલા સજાગ રહ્યા નથી. સમયના પરિવર્તનની સાથે વ્યાવહારિક કેળવણીનું મહત્વ વધ્યું છે એની સાથે ધર્મશિક્ષણ તરફની આવી ઘોર ઉપેક્ષા બિલકુલ હિતાવહ નથી.’